“หุ้นเอเชีย” เปิดลบ นลท.จับตาทิศทาง “น้ำมัน” หลังเสร็จประชุม “โอเปกพลัส”
ตลาดหุ้นเอเชียเปิดลบ นลท.จับตาทิศทางราคา “น้ำมัน” หลังเสร็จประชุม “โอเปกพลัส” วานนี้
19 ก.ค. 2564

ผู้สื่อข่าวรายงานว่า ตลาดหุ้นเอเชีย เปิดเช้านี้เคลื่อนไหวในแดนลบ ขณะที่นักลงทุนจับตาความเคลื่อนไหวของราคาน้ำมันหลังกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้จัดการประชุมทางไกลในช่วงเย็นวานนี้ (18 ก.ค.)
โดยดัชนี SSE Composite ตลาดหุ้นจีนเปิดวันนี้ที่ 3,530.49 จุด ลดลง 8.81 จุด หรือ -0.25%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,663.40 จุด ลดลง 339.68 จุด หรือ -1.21% และดัชนี HSI ตลาดหุ้นฮ่องกงเปิดวันนี้ที่ 27,786.54 จุด ลดลง 218.14 จุด หรือ -0.78%
ทั้งนี้ ที่ประชุมมีมติปรับเพิ่มกำลังการผลิตน้ำมันรวม 2 ล้านบาร์เรล/วัน โดยให้ทยอยปรับเพิ่มเฉลี่ยเดือนละ 400,000 บาร์เรล/วันตั้งแต่เดือนส.ค.ไปจนถึงเดือนธ.ค.2564 เพื่อรองรับความต้องการน้ำมันที่ปรับตัวสูงขึ้น นอกจากนี้ ที่ประชุมโอเปกพลัสยังได้บรรลุข้อตกลงที่จะยุตินโยบายการปรับลดกำลังการผลิตน้ำมัน 5.8 ล้านบาร์เรล/วัน ภายในเดือนก.ย.ปี 2565 โดยพิจารณาจากสภาวะตลาด
ขณะที่เมื่อวันที่ 8 มิ.ย. 2563 โอเปกพลัสตัดสินใจปรับลดกำลังการผลิต 7.7 ล้านบาร์เรล/วันจนถึงสิ้นปี 2563 ก่อนที่จะลดกำลังการผลิต 5.8 ล้านบาร์เรล/วันตั้งแต่เดือนม.ค.2564 ซึ่งทำให้มีปริมาณน้ำมันดิบจากโอเปกพลัสไหลเข้าสู่ตลาดน้ำมันโลกเพิ่มขึ้น 2 ล้านบาร์เรล/วัน
ด้านแถลงการณ์การประชุมของโอเปกพลัสเมื่อวานนี้ระบุว่า สมาชิกโอเปกพลัสได้ตกลงที่จะปรับเพดานการผลิตโดยรวมตั้งแต่เดือนส.ค.ปีนี้ และจากนั้นจะประเมินสถานการณ์ความคืบหน้าในตลาด รวมทั้งประเมินผลการปฏิบัติตามข้อตกลงของสมาชิกโอเปกพลัสในเดือนธ.ค.ปีนี้ด้วย ทั้งนี้ ที่ประชุมโอเปกพลัสมีมติเห็นพ้องที่จะจัดการประชุมรายเดือนเพื่อประเมินสถานการณ์ตลาด
นอกจากนี้ ที่ประชุมยังได้ตกลงที่จะเพิ่มโควต้าการผลิตของสมาชิกบางประเทศตั้งแต่เดือนพ.ค. 2565 เป็นต้นไป โดยสมาชิกเหล่านี้รวมถึงสหรัฐอาหรับเอมิเรตส์ (UAE), ซาอุดีอาระเบีย, รัสเซีย คูเวต และอิรัก
อย่างไรก็ตาม มติการปรับเพิ่มโควต้าในครั้งนี้จะทำให้เกณฑ์การผลิตน้ำมันขั้นต่ำของ UAE ตั้งแต่เดือนพ.ค. 2565 เพิ่มขึ้นเป็น 3.5 ล้านบาร์เรล/วัน จากปัจจุบันที่ระดับ 3.168 ล้านบาร์เรล/วัน ขณะที่เกณฑ์การผลิตขั้นต่ำของซาอุดีอาระเบียและรัสเซียจะเพิ่มขึ้นเป็น 11.5 ล้านบาร์เรล/วัน จากปัจจุบัน 11 ล้านบาร์เรล/วัน ส่วนเกณฑ์การผลิตขั้นต่ำของอิรักและคูเวตจะเพิ่มขึ้น 150,000 บาร์เรล/วัน